สธ.เร่งทำระบบขาย “ดอกกัญชาแห้ง” คาดพร้อมใช้ ม.ค.66
“กระทรวงสาธารณสุข” เร่งทำระบบขาย “ดอกกัญชาแห้ง” คุมเข้มคนซื้อต้องมีอายุเกิน 20 ปีขึ้นไป และสามารถตรวจสอบในระบบได้แบบเรียลไทม์ คาดนำระบบดังกล่าวมาใช้ร้านค้าในไทย ราว ม.ค.66
สธ.เร่งทำระบบขาย “ดอกกัญชาแห้ง” คุมเข้มผู้ซื้อต้องมีอายุ 20 ปีขึ้นไป พร้อมเสียบบัตรปชช.ตรวจข้อมูลแบบเรียลไทม์
15 ธ.ค. 2565

นพ.ธงชัย เลิศวิไลรัตนพงศ์ อธิบดีกรมการแพทย์แผนไทยและการแพทย์ทางเลือก กระทรวงสาธารณสุข เปิดเผยว่า การควบคุมกำกับการใช้กัญชาในประเทศไทย ขณะนี้กรมการแพทย์แผนไทยฯ กำลังจัดทำรายละเอียดขั้นตอนการใช้โปรแกรมการส่งต่อข้อมูลการขายดอกกัญชาแห้งในร้านค้าที่ได้รับอนุญาตแล้ว โดยกำหนดให้เจ้าของร้านต้องแจ้งปริมาณกัญชาที่ครอบครอง แหล่งข้อมูลที่ซื้อมาและขายไป
โดยคนซื้อต้องมีอายุเกิน 20 ปี และต้องเสียบบัตรประชาชนเพื่อเป็นฐานข้อมูลเชื่อมโยงกับระบบของกรมฯ ให้สามารถตรวจสอบข้อมูลในระบบได้แบบเรียลไทม์ และเพื่อสร้างความมั่นใจให้คณะกรรมการควบคุมสารเสพติดนานาชาติ (INCB) ซึ่งมีความห่วงกังวลเรื่องการควบคุมการขายช่อดอก ขณะที่ ไทยยังไม่มีข้อมูลดังกล่าวแจ้งต่อ INCB
ทั้งนี้ เมื่อมีระบบดังกล่าวแล้ว ก็สามารถรายงานให้ทราบได้อย่างชัดเจน และสร้างความมั่นใจให้หน่วยงานระหว่างประเทศ เรื่องการควบคุมจำหน่ายช่อดอกได้อย่างมีประสิทธิภาพ คาดว่าจะนำระบบดังกล่าวมาใช้กับร้านค้าในไทย ใน ม.ค.66 ปัจจุบันได้รับการอนุญาตประมาณ 5,000 แห่ง เฉพาะกทม. มีราว 2,000 แห่ง ส่วนใหญ่อยู่ในย่านการท่องเที่ยวหนาแน่น เช่น ทองหล่อ ถนนข้าวสาร เป็นต้น
อย่างไรก็ตาม ตอนนี้แม้จะยังไม่มี พ.ร.บ.กัญชาฯ แต่สธ.ได้ใช้ประกาศตามอำนาจของแต่ละกรมที่เกี่ยวข้องมาบังคับใช้ ซึ่งมีความหลากหลาย ต้องยอมรับว่าไม่สามารถควบคุมได้ทั้งหมด ถ้าจะให้ดีต้องมี พ.ร.บ.กัญชา ออกมาควบคุม โดยเฉพาะข้อที่ยังเป็นกังวลอยู่ในตอนนี้คือ การควบคุมการสูบกัญชาในที่สาธารณะ ที่บังคับยาก ต้องให้มีผู้ร้องเรียนก่อนถึงดำเนินการได้ แต่ถ้ามี พ.ร.บ.ออกมาก็จะควบคุมได้อย่างชัดเจนขึ้น เพราะเขียนว่าห้ามสูบในที่สาธารณะ ขณะที่ประกาศคุมช่อดอกกัญชา ยังมีช่องโหว่ได้บางเรื่อง เช่น ควบคุมร้านขายช่อดอกต้องได้รับใบอนุญาต แต่ไม่สามารถบังคับใช้กับประชาชนทั่วไปได้
 